**Elokované pracovisko, Vagonárska ulica 5121, 058 01 Poprad – Spišská Sobota**

**ako súčasť Základnej školy s materskou školou, Vagonárska ulica 1600/4,**

**Poprad – Spišská Sobota**

**Správa o výchovno-vzdelávacej činnosti**

**za školský rok 2013/2014**

**materská škola**

Obsah hodnotiacej správy:

*a) Základné identifikačné údaje o škole*

*b) Údaje o počte žiakov v materskej škole*

*c) Údaje o počte zapísaných detí do 1. ročníka*

*d) Údaje o dosiahnutých výchovno-vzdelávacích výsledkoch v šk. roku 2013/2014*

*e) Údaje o počte zamestnancov*

*f) Údaje o ďalšom vzdelaní pedagogických zamestnancov školy*

*g) Údaje o aktivitách a prezentácii školy na verejnosti*

*h) Nové vybavenie tried v MŠ*

*i) Hodnotenie spolupráce MŠ so ZŠ*

*j) Hodnotenie činnosti metodického združenia za školský rok 2013/2014*

1. **Základné identifikačné údaje o škole**

Názov školy Základná škola s materskou školou

Adresa školy Elokované pracovisko, Vagonárska ulica 5121,

 058 01 Poprad – Spišská Sobota ako súčasť

 Základnej školy s materskou školou, Vagonárska

 ulica 1600/4, Poprad – Spišská Sobota

Telefónne čísla **0910 890 506, 052/7769536**

**Webová stránka** [www.zsspsobota.edupage.org](http://www.zsspsobota.edupage.org)

**E- mailová adresa** materska.skola@zsspsobota.sk

bozonova.alena@azet.sk

**Zriaďovateľ školy Mesto Poprad ,Nábrežie Jána Pavla II. 2802/3**

 **058 42 Poprad**

**Riaditeľka školy PaedDr. Adriana Oravcová**

**Zástupkyňa MŠ Alena Božoňová**

***b) Údaje o počte žiakov v materskej škole***

|  |  |  |  |
| --- | --- | --- | --- |
|  |  | stav k IX/2013 | stav k VI/2014 |
| Najmladšie oddelenie | 2-3 ročné deti | 15 | 19 |
| Mladšie oddelenie | 3-4 ročné deti | 23 | 23 |
| Stredné oddelenie | 4-5 ročné deti | 24 | 24 |
| Najstaršie oddelenie | 5-6 ročné deti | 25 | 25 |
| spolu | 4 oddelenia | 87 | 91 |

1. **Údaje o počte zapísaných detí do 1. ročníka**

|  |  |
| --- | --- |
| Celkový počet detí zúčastnených na zápise do 1. ročníka  | 29 |
| Celkový počet detí, ktorým bolo vydané rozhodnutie o odklade nástupu do 1. ročníka  | 1 |
| Celkový počet detí, ktorým bolo vydané rozhodnutie o prijatí do 1. ročníka | 28 |

**d) Údaje o dosiahnutých výchovno-vzdelávacích výsledkoch v šk. roku 2013/2014**

Štátny vzdelávací program ISCED 0 – predprimárne vzdelávanie, rozpracovaný v školskom vzdelávacom programe „Ja mravček“, je hlavný dokument pri realizácii výchovno – vzdelávacej činnosti. Kompetencie, tematické okruhy, vzdelávacie oblasti, vzdelávacie štandardy a ich prepojenosť v realizačnej rovine, vychádzala z učebných osnov v školskom vzdelávacom programe a z plánov výchovno – vzdelávacej činnosti, pri uplatňovaní princípu celostného rozvoja osobnosti dieťaťa. Hlavným prostriedkom rozvoja osobnosti dieťaťa predškolského veku bola hra. Štýl učenia v hre smeroval cielene k osobnostne orientovanej výchove a rozvíjaniu kľúčových kompetencií. Východiskom bola jedinečnosť dieťaťa, aktívne učenie a jeho začleňovanie do skupiny a kolektívu. Pri plánovaní výchovno – vzdelávacích činností sme zohľadňovali rozvojovú úroveň dieťaťa a vyvážene sme rozvíjali psychomotorickú, kognitívnu a sociálno-emocionálnu stránku dieťaťa.

***Kognitívna oblasť rozvoja osobnosti dieťaťa***

V oblasti kognitívneho rozvoja bolo pre nás prvoradé rozvíjanie komunikačných schopností dieťaťa, zdokonaľovanie jazykového prejavu a osvojenie základov spisovnej slovenčiny. Prostredníctvom pripravených edukačných aktivít sme stimulovali spontánny rečový prejav detí. Reč detí bola pozitívne ovplyvňovaná podnetnosťou prostredia v triedach, rekvizitami, učebnými pomôckami, knihami, encyklopédiami, maľovaným čítaním, čo podporovalo aj predčitateľskú gramotnosť. Komunikačné schopnosti sú primerané veku dieťaťa. Pretrvávajúcim negatívom bolo neakceptovanie logopedickej starostlivosti pre dieťa zo strany niektorých rodičov, čo viedlo u niekoľkých detí k zlej výslovnosti hlások a hláskových skupín. Taktiež mali deti možnosť navštevovať anglický krúžok, ktorý sa konal pravidelne každý utorok s anglickou výučbou Hellen Doron a lektorkou. Pri sprostredkovaní poznatkov a v praktických činnostiach sme postupovali od jednoduchého k zložitému. Zadané úlohy deti zvládali zväčša primerane veku, občas si vyžadovalo ich plnenie pomoc a individuálny prístup učiteľky. Deti formou hier hľadali a objavovali súvislosti pri riešení problémov a objavovali funkčnosť vecí. V hrových činnostiach aplikovali získané poznatky a skúsenosti, čím boli zámerne rozvíjané poznávacie a učebné kompetencie. Využitím aktivizujúcich metód sme sa snažili aktivizovať pozornosť (na dlhší čas), pamäť (s krátkodobej na dlhodobú) a logické myslenie. Manipuláciou s predmetmi v edukačných aktivitách a spoločenských hrách si deti osvojovali matematické myslenie o veľkosti, tvare a množstve. Staršie deti dokázali počítať do desať a niektoré počítali aj cez desiatku. Logické myslenie si deti rozvíjali formou hlavolamov, problémovými úlohami v pracovných zošitoch. V edukačnom procese sme využívali dostupné digitálne technológie (počítač, Bee-Boot –elektronická hračka), čím si deti rozvíjali pri manipulácii digitálnu gramotnosť. U detí sme rozvíjali zmyslové poznanie pri oboznamovaní sa so živou a neživou prírodou. Všetky činnosti a aktivity boli ukončované otvorenými otázkami tak, aby deti získavali hodnotiace a sebahodnotiace zručnosti vo vzťahu k stanoveným cieľom i k vlastnej činnosti dieťaťa. Osvojovali si základy bezpečnostnej premávky. Osobnou skúsenosťou a používaním ochranných prvkov si uvedomovali pravidlo cestnej premávky vidieť a byť videný. Tohto roku sa uskutočnila dopravná súťaž „Bezpečne do školy“v MŠ Podtatranská a zdravotnícka súťaž „Evička nám ochorela“ v MŠ Okružná s deťmi predškolského veku. Rozsah uvedených poznatkov zvládli deti primerane veku a rozvojovej úrovne detí. Niektoré menšie nedostatky sa vyskytli u niektorých detí s odloženou povinnou školskou dochádzkou, ostatné 5 – 6 ročné deti sú pripravené na vstup do základnej školy.

**Sociálno – emocionálna oblasť rozvoja osobnosti dieťaťa**

V edukačných aktivitách sa deti učili spontánne aj zámerne, prežívali zážitky úspechu ale aj neúspechu pri plnení rôznych úloh. Osobnostné a sociálne kompetencie si deti rozvíjali prácou v skupinách, pričom boli vedené ku vzájomnej akceptácii, pomoci, prejavu ohľaduplnosti k svojmu okoliu a prostrediu, zotrvanie v činnostiach ako aj k ich dokončeniu. Integrovaním prvkov prosociálnej výchovy a dodržiavaním práv v edukačných činnostiach a hrách viedlo k akceptácii multikultúrnych rozdielov a rozvíjaniu schopnosti uvedomovať si dôsledky vlastného správania. U mladších detí dochádzalo k postupnému osvojeniu sebareflexie, po vzniknutom konflikte sa na výzvu učiteľky vedeli ospravedlniť, poďakovať a požiadať o pomoc. Základy empatie si mali možnosť rozvíjať vo všetkých organizačných formách dňa medzi sebou, ale aj na vychádzkach k osobám chorým, zdravotne postihnutým a starým ľuďom. Využívali sa metódy ranného kruhu, diskusie, tvorby pravidiel a prvkov tvorivo – humanistickej výchovy. Deti sa v hrách dokázali zdravo prejaviť a presadiť, odhadnúť svoje možnosti a spôsobilosti. V činnostiach s výtvarným a pracovným zameraním sa ponechávala voľnosť kreativite detí, nápaditosti, boli vedené k vytrvalosti, sústredenosti, zodpovednosti a samostatnému prejavu. Tvorivo využívali rôzne výtvarné techniky a vytvárali kompozičné celky. Výtvarný prejav bol u väčšiny detí na dobrej- veku primeranej úrovni a dokázali ho využiť v rôznych činnostiach. Výsledky ich tvorby boli zväčša originálne. Detské práce najstaršej vekovej skupiny sa zúčastnili výtvarnej súťaže ( Kytica zo záhrady, organizoval Slovenský zväz záhradkárov vo Svite)práca bola uverejnená aj v miestnych novinách Poprad. Na svoje sebavyjadrenie mali deti možnosť aj po hudobnej stránke. Pri speve piesní sme u detí dbali na správne dýchanie, dodržiavanie primeraného tempa a rytmu. Zapamätali si piesne s rôznou tematikou, ktorú dokázali prezentovať pred skupinou detí, rodičov ako aj pred verejnosťou ( vianočná besiedka, deň matiek, deň otcov, rozlúčka s predškolákmi). Hudba bola pre deti zdrojom kladného citového zážitku a radosti. Pohyb na hudbu vyvolával v nich pocit uvoľnenia a celkové oživenia. Spoznávali niektoré hudobné nástroje a mali možnosť vlastnej reprodukcie pri doprovode detských piesní. Kladný vzťah ku knihe sme u deti posilňovali návštevou knižnice, pravidelným čítaním príbehov pred odpoludňajším odpočinkom. Vo vytvorených čitateľských kútikoch v triedach, si deti listovali v rôznych knihách, detských časopisoch a čítali si obrázkové príbehy známych rozprávok a básni. Nácvikom básní a dramatizácie rozprávok sme oživovali rôzne vystúpenia v rámci materskej školy. Zúčastňovali sme sa divadelných predstavení , kde deti mali možnosť vidieť profesionálnych hercov a upevňovať si zásady slušného správania sa na verejných podujatiach. Výkonové štandardy/ špecifické cieľa so sociálno–emocionálnej oblasti deti dosahovali v rámci aktuálnej rozvojovej úrovne a primerane veku dieťaťa.

**Perceptuálno – motorická oblasť rozvoja osobnosti dieťaťa**

Spontánne a riadené pohybové činnosti boli súčasťou rôznych organizačných foriem počas celého dňa. Deti boli podporované rôznorodými pohybovými aktivitami a praktickými činnosťami. Boli vedené k spolupráci a dodržiavaniu vopred dohodnutých pravidiel. Deti reagovali na telovýchovnú terminológiu, s ktorou počas roka prichádzali do styku pri pohybových a relaxačných cvičeniach. Dbali sme na správne hygienické požiadavky pri cvičení (vyvetraná miestnosť, uvoľnený odev a pod.), k čomu boli vedené deti od najmladších až po predškolákov .Stredné oddelenie raz týždenne využívalo školskú telocvičňu. Každodenné zaraďovanie jednoduchých zdravotných cvikov, niekedy i špeciálnych pohybových aktivít, viedlo k vytvoreniu si kladného postoja k pohybu. Ovládajú základné lokomočné pohyby. Vedia realizovať a meniť rôzne polohy a postoje. Správne používali a manipulovali s náčiním a dokázali sa bez väčších ťažkostí pohybovať po náradí. S menšími nedostatkami boli vedené k zvládaniu pravo – ľavej orientácie v priestore, ako aj k vlastnej osobe. Rozvoj psychomotorických kompetencií sa prejavoval u detí túžbou a ochotou pohybovať sa rozmanitými spôsobmi počas celého dňa, v rôznom teréne, prekonávaním terénnych nerovností, realizovaním sezónnych činností pri pobyte vonku, pohybových hier, rôznych športových a súťaživých činností, ale aj chôdzou vo viazanom útvare na vychádzkach. V hudobno – pohybových hrách dodržiavali pravidlá, spolupracovali a rešpektovali sa navzájom. Rytmizovali s pomocou učiteľky a neskôr aj samostatne hrou na telo v rôznych postojoch. Uplatňovali rôzne tanečné prvky, ktoré boli zaraďované do prípravy kultúrnych programov. Súčasťou všetkých organizačných foriem bolo podporovanie sebaobslužných činností. Deti sú samostatné pri obliekaní, s menšou pomocou u mladších detí. Návyky a zručnosti súvisiace s hygienou, sebaobsluhou, stolovaním, udržiavaním poriadku a čistoty majú deti primerane veku osvojené. Pri ich realizácii si vzájomne dokázali pomáhať a spolupracovať. Rozvoj jemnej motoriky a vizuomotoriky deti rozvíjali strihaním, skladaním, lepením, modelovaní, konštruovaním a činnosťami súvisiacimi s ľudskou prácou. S týmito činnosťami úzko súviselo dodržiavanie bezpečnosti, k čomu boli deti vždy upozorňované a vedené. V konštruktívnych činnostiach boli vedené k vyjadrovaniu priestorovej predstavivosti, sústredenosti a spolupráci. Boli nabádané k dokončeniu úloh v primeranej kvalite a čase. Rozvíjala sa u nich technická tvorivosť a zručnosť. Pri grafomotorických cvičeniach boli u detí upevňované správne návyky držania grafického materiálu a správneho sklonu papiera pri kreslení na stole. Cvikmi na odľahčenie ruky pri grafomotorických cvikoch, boli dôsledne vykonávané, aby deti nevyvíjali neprimeraný tlak na grafickú stopu. Tak sme u detí dosahovali cielené rozvíjanie grafomotorických zručností, ako príprava na elementárne písanie v základnej škole. Deti boli počas dochádzky do materskej školy usmerňované k správnemu držaniu tela sedenia pri stoloch ako aj pri osobných počítačoch. Pri rozvíjaní psychomotorických kompetencií sme využívali metódu nabádania motiváciou, povzbudením a pochvalou.

Počet zapísaných detí a priemerná dochádzka v školskom roku 2013/2014

V školskom roku 2013/2014 bolo zapísaných 91 detí, ktoré boli umiestnené v 4 triedach

podľa veku. Priemerná dochádzka do MŠ bola 56%. Tento priemer bol ovplyvnený chorobnosťou detí, jarnými, jesennými prázdninami a prázdninami počas Vianoc.

Súvislá pedagogická prax v MŠ:

V školskom roku 2013/2014 vykonávali súvislú pedagogickú prax 2 študentky a to z denného štúdia Strednej pedagogickej školy v Levoči a  nadstavbového štúdia Strednej pedagogickej školy v Levoči.

Odložená školská dochádzka v šk.r. 2013/2014:

V školskom roku 2013/2014 malo odloženú školskú dochádzku 5 detí.

Úroveň výchovno – vzdelávacieho procesu:

Úroveň výchovno – vzdelávacieho procesu bola ovplyvňovaná vnútornými faktormi. Vnútorné faktory tvorili osobnostný rozvoj dieťaťa, jeho kognitívna, sociálno – emocionálna a percepčno – motorická oblasť, príroda, rodina, jej členovia, výchovný štýl, prístup učiteliek k dieťaťu, sociálna skupina vrstovníkov, materiálne vybavenie školy a ostatné výchovné a vzdelávacie inštitúcie v meste.

1. **Zhodnotenie dosiahnutej úrovne osobnostného rozvoja detí**.

*Oblasť kognitívneho rozvoja*

Kognitívna oblasť rozvoja osobnosti dieťaťa zahŕňala:

- rozvíjanie kognitívnych spôsobilosti, mentálnych návykov a matematického myslenia,

- utváranie a rozvíjanie správnych jazykových a rečových návykov,

- utváranie návykov bezpečnosti a ochrany zdravia,

- utváranie a rozvíjanie environmentálneho cítenia a správania,

- rozvíjanie kognitívnej tvorivosti.

**Hodnotenie dosiahnutej úrovne:**

Zo začiatku šk. roka sa deti nedokázali samostatne vnútorne motivovať k poznávaniu. Postupne sa deti sústreďovali a to predovšetkým adekvátnou motiváciou, spoluprácou učiteliek a rodiny, vhodnou literatúrou.

V tvorivo – humanistickej výchove sme dôraz kládli na rozvoj kognitívnych aj nonkognitívnych funkcií a procesov. Rozvoj týchto funkcií a procesov sa uskutočňoval v priebehu dňa v jednotlivých triedach podľa školského vzdelávacieho programu, v pripravovaných týždenných témach, cieľoch, cieľových požiadavkách a úlohách. Tento rozvoj funkcií a procesov sa uskutočňoval najmä prostredníctvom riešenia každodenných, deťom blízkych problémov. Deti sme viedli k tomu aby boli zvedavé, aby mali radosť z poznávania, objavovania, bádania, experimentovania. Vo všetkých činnostiach sa dôraz kládol na deti, aby boli pri činnostiach samostatné a aktívne, aby sa dokázali na činnosti sústrediť, vnímať ich.

Hlavným prostriedkom rozvoja a kultivácie predškolského dieťaťa, obohacovaním jeho poznávania a sociálnej skúsenosti v MŠ je obsah predprimárneho vzdelávania. Štátny vzdelávací program pre materské školy formuje základný výber obsahu, ktorý musí byť povinne zakomponovaný do školského vzdelávacieho programu školy. Základný obsah predprimárneho vzdelávania je stanovený tak, aby v nadväznosti na súčasné trendy vo vzdelávaní zodpovedal cieľom a zámerom predprimárneho vzdelávania a aby rešpektoval vek, predpoklady a skúsenosti dieťaťa predškolského veku, ich súčasné i budúce potreby a taktiež i prostredie a možnosti materskej školy. Tento obsah je štruktúrovaný do oblasti

kognitívneho rozvoja, sociálno-emocionálneho a perceptuálno - motorického rozvoja, ktoré rešpektuje vývoj dieťaťa, jeho prirodzený život, zrenie i učenie. Tieto oblasti rozvoja sa dejú v prirodzených interakciách, do ktorých dieťa v rámci týchto vzťahov vstupuje, v ktorých žije, rozvíja sa a vyrastá, učí sa a tiež vzdeláva. Tieto oblasti rozvoja majú 4 tematické okruhy:

Ja som; Ľudia; Príroda; Kultúra

1. **Ja som**

Zámerom vzdelávacieho úsilia v tejto oblasti je stimulovať a podporovať rast a neurosvalový vývoj dieťaťa, podporovať jeho fyzickú pohodu, zlepšovať jeho telesnú zdatnosť i pohybovú a zdravotnú kultúru, podporovať rozvoj jeho pohybových a manipulačných schopností, učiť dieťa k sebaobsluhe a viesť ho k zdravým životným návykom a postojom. V oblasti psychologických podporovať duševnú pohodu, psychickú zdatnosť a odolnosť dieťaťa, rozvoj jeho rozumových schopnosti, reči a jazyka, poznávacích procesov a funkcií, jeho citov a vôle, sebapoznanie, jeho kreativity a sebavyjadrovania, stimulovanie osvojovania a rozvoja jeho vzdelávacích schopností a povzbudzovanie dieťaťa v jeho ďalšom rozvoji, poznávaní a učenia. U detí sa rozvíjali vlastnosti ako uvedomovanie si vlastného tela, rozvoj pohybových schopnosti v oblasti hrubej a jemnej motoriky / koordinácia a rozsah pohybu, pohyblivosti, správne dýchanie /, ovládanie pohybového aparátu a telesných funkcií. Deti uvedené úlohy plnili pohybovými činnosťami ako je chôdza, lezenie, beh , skok, poskoky potom sú to loptové hry, sezónne cvičenia. Manipulovali s predmetmi, pomôckami, nástrojmi, náčiním, náradím i materiálom. Využívali sa zdravotne zamerané činnosti ako uvoľňovacie cvičenia, dychové a relaxačné cvičenia, zmyslové a psychomotorické hry, konštruktívne a grafické činnosti, hudobné a hudobno-pohybové činnosti a hry, jednoduché pracovné a seba obslužné činnosti / starostlivosť o seba, o svoje osobné veci, poriadok a pod/., poznávacie činnosti zamerané k osvojovaniu pojmov o zdraví, ľudskom tele, bezpečnosti, telovýchove a športe.

Jazyk a reč: rozvíjali sa u detí rečové a jazykové schopností v oblasti receptívnych / vnímanie, počúvanie, chápanie / a produktívnych / výslovnosť, vytváranie pojmov, hovorený prejav, vyjadrovanie sa/. Rozvíjal sa kultivovaný prejav využívaním artikulačných , rečových, sluchových a rytmických hier so slovami, slovné hádanky, spevácke činnosti, spoločné rozhovory, rozprávanie zážitkov, príbehov, podľa skutočnosti, podľa obrázkov, prednes, recitácia, dramatizácia a spev, prezeranie a „ čítanie „ obrázkových kníh a leporel, grafické napodobňovanie symbolov, tvarov, čísiel, písmen.

Poznávacie schopnosti, myšlienkové operácie, predstavivosť, fantázia: tu sme využívali priame pozorovanie prírodných javov, konkrétnu manipuláciu s predmetmi, voľné hry, experimentovanie s materiálom a predmetmi, zmyslové hry, činnosti na rozvoj a cvičenie vnímania, zrakovej a sluchovej pamäti a pozornosti, námetové hry a činnosti, hry zamerané na podporu tvorivosti, predstavivosti a fantázie, práca s knihami, s obrázkovým materiálom, výlety do okolia, sledovanie rozprávok a pod. Deti úlohy zvládli. Tieto úlohy boli prispôsobené vekovým osobitostiam detí.

1. **Ľudia**

Zámerom vzdelávania v interpersonálnej oblasti je podporovať utváranie vzťahov dieťaťa k inému dieťaťu, či dospelému, posilňovať, kultivovať a obohacovať jeho vzájomnú komunikáciu a zabezpečovať pohodu týchto vzťahov. Úlohy sme plnili hrami, ktoré boli zamerané na posilňovanie prosociálneho správania vo vzťahu k druhým v rodine, materskej škole. Využívali sme sociálne a interaktívne hry, hranie úloh, dramatické činnosti, hudobné a hudobno – pohybové hry, spoločenské hry, spoločné aktivity na rôzne témy, kooperatívne činnosti vo dvojiciach, v skupinách, čítanie, rozprávanie a počúvanie rozprávok a príbehov na témy vzťahy medzi ľuďmi. Úlohy deti splnili, dbali sme na vekové osobitosti detí.

1. **Príroda**

Zámerom vzdelávania v environmentálnej oblasti je vzbudiť u dieťaťa elementárne poznatky o okolitom svete a dianí v ňom, o vplyve človeka na životné prostredie počínajúc v najbližšom okolí a končiac celkovými problémami celosvetového dosahu. Vytvoriť základy pre otvorený a zodpovedný postoj dieťaťa k životnému prostrediu. Využívali sme k splneniu úloh zmysluplné pracovné činnosti, kognitívne činnosti / kladenie otázok a hľadanie odpovedí /, práca s literárnym textom, obrázkovým materiálom, využívanie encyklopédii, motivované hrové aktivity, činnosti, ekohry. Deti úlohy zvládli vzhľadom k tomu, že sa prihliadalo na vekové osobitosti tej, ktorej skupinu detí.

1. **Kultúra**

Zámerom vzdelávania v oblasti sociálnej a kultúrnej je uviesť dieťa do spoločnosti ostatných ľudí, do života v ľudskej spoločnosti i do sveta kultúry a umenia, pomôcť dieťaťu osvojiť si potrebné vedomosti, návyky i postoje, prijímať základné všeobecne uznávané spoločenské, morálne a estetické hodnoty a podieľať sa na utváraní spoločenskej pohody.

Úlohy sa plnili tým, že sa deti zúčastňovali na počúvaní rozprávok, príbehov, veršov, hudobných skladieb, piesní, sledovaním dramatizácie, divadelných scénok, rôznych námetových hier, konštruktívnych hier, prípravy spoločenských podujatí a slávností – kultúrne programy pre rodičov, starých rodičov,: deti navštevovali divadelné predstavenia, knižnicu, stretávali sa s literatúrou, dramatickým, výtvarným a hudobným umením mimo materskej školy.

**Oblasť percepčno – motorického rozvoja:**

*Perceptuálno – motorická oblasť rozvoja osobnosti dieťaťa zahŕňa:*

- rozvíjanie hrubej a jemnej motoriky,

- utváranie elementárnych základov telesnej kultúry,

- rozvíjanie vizuomotoriky a grafomotoriky,

- utváranie kultúrno – hygienických, zdravotných, technických a elementárnych ochranárskych návykov,

- rozvíjanie prakticko – umeleckej a technickej tvorivosti.

Úroveň rozvoja vizuomotorickej koordinácie a jemnej motoriky sa overovala prostredníctvom pracovných zošitov a listov. Úspešnosť detí podstatne ovplyvnila skutočnosť, že ich rozloženie na ploche bolo v porovnaní s minulým rokom oveľa vhodnejšia. Väčšina detí sa na ploche papiera orientovala samostatne, vyplnila celú plochu, dokončila požadovanú grafickú stopu do konca riadku. Spôsobilosť zachovávať smer požadovanej grafickej stopy a istota prejavu je v celku veľmi dobrá. Výsledky sú podstatne oveľa lepšie ako v minulom školskom roku, čo sa prejavilo v pružnejších reakciách detí na pokyny učiteliek, v zlepšení uvoľnenosti rúk, zápästia, grafický materiál držia dominantnou rukou, kvalita držania grafického materiálu je dobrá, deti majú vypestovaný návyk na správne držanie tela, sedu pri písaní, držania ceruzky, neotáčanie zošitom, pracovným listom a vzdialenosť očí od papiera. Pri nácviku grafomotorických zručností v pracovných listoch a v zošitoch boli zaraďované grafomotorické a uvoľňovanie cvičenia a postupy. V súčasnej dobe môžeme hodnotiť úroveň grafomotorických zručností kladne. Jemnú motoriku si deti ďalej precvičovali navliekaním koráliek, využívaním pracovných techník – lepenie, strihanie, krčenie a skladanie papiera a ohýbanie rôznych druhov drôtu. Technicky správne zvládli konštruovanie z rôznych stavebníc podľa predlohy i podľa vlastných predstáv. Úroveň techniky strihania sa overovala pri strihaní predkresleného tvaru. Pozorovaním bolo zistené, že deti celkom dobre ovládajú techniku strihania, majú osvojené základy bezpečnej práce a pracovnej disciplíny. Ľavoruké deti pracovali s nožnicami pre deti ľavoruké. V priebehu školského roka deti bez problémov dokázali používať návyky sebaobsluhy a hygieny. Samostatne sa dokázali obliekať, zobliekať, obúvať a vyzúvať. Veľkým problémom pre deti je viazanie šnúrok. V dennom režime, vždy po obede si deti pravidelne pestovali návyky starostlivosti o chrup. V čase stravovania sa deti využívali návyky kultúrneho stolovania, predškoláci používali príbor.

Zameranie a výchovno – vzdelávacia orientácia školy vychádzala zo skúseností, z analýzy dosiahnutých výsledkov práce, potrieb detí, materiálno – technického zabezpečenia a personálneho obsadenia materskej školy.

**2. Zhodnotenie úrovne pedagogickej práce učiteliek:**

*Úroveň pedagogickej práce učiteliek spočívala:*

• vo výchovno – vzdelávacom procese

• v plánovaní

• v sebavzdelávaní sa

• v uplatňovaní tvorivosti

• v plnení odporúčaní školského roka 2012/2013

Vstupnou pedagogickou diagnostikou sa zistila vedomostná úroveň a zručnosti detí, ich schopnosti, skúsenosti, na základe týchto zistení sa vytýčili ciele výchovno – vzdelávacej činnosti, aktivity a ich plnenie.

• v plánovaní

• zvolenie vhodných tém / podľa školského vzdelávacieho programu, aktuálnosti,

požiadaviek rodičov a prostredia školy /

• stanovenie cieľov

pri plánovaní zachovať všetky výchovné zložky v procese, ich integrácia, postupnosť, nadväznosť, náročnosť,

plánovanie vhodných hier a činnosti, aktivít, využívanie metodických listov,

určenie časového priebehu realizácie tematického plánu,

plnenie dlhodobých cieľov školy,

program Zelená škola, Škola priateľská k deťom,

polročné a celoročné hodnotenie úrovne výsledkov pracovného plánu školy .

Učiteľky sa pravidelne zúčastňovali pedagogických porád a MZ. Zasadnutia mali vo svojom programe obsahovo zahrnuté aj štúdium odbornej literatúry. Na vzdelávacích poradách rozoberali preštudovanú literatúru: „Dodržiavanie zásad zdravej výživy“ a projekt Zelená škola, Škola priateľská k deťom. V rámci ďalšieho vzdelávania sa pedagogický kolektív zúčastňoval kontinuálneho vzdelávania, ktoré organizovalo MPC Prešov.

• v uplatňovaní tvorivosti výchovno-vzdelávacia činnosť bola zameraná na tvorivú dramatiku s využívaním prvkov tvorivej dramatiky, dramatizácie, bábkových divadiel. Pri práci sa využívali aj svojpomocné pomôcky zhotovené z rôzneho materiálu , výstavy v triedach, na chodbách

Tieto opatrenia boli všetky splnené. Aj naďalej budeme spolupracovať s rodičmi, s odborníkmi a zriaďovateľom a pod. Budú sa uskutočňovať pedagogické porady, kontrolná činnosť a MZ.

1. **Zhodnotenie výsledkov riadiacej práce:**

Materská škola pracovala podľa vypracovanej dlhodobej koncepcie a jej zamerania. Koncepčný zámer bol pravidelne prejednávaný na zasadaniach rady školy. Plynulú výchovno – vzdelávaciu činnosť zabezpečovalo efektívne plánovanie cieľov a úloh zo školského vzdelávacieho programu. Odborný rast kvalifikovaných učiteliek mal veľmi dobrú úroveň. Škola bola zabezpečená odbornými metodickými radami a to zo strany zástupkyne a vedúcej MZ na škole. Vnútroškolská kontrola sa zabezpečovala v zmysle vypracovaného plánu kontrolnej činnosti rôznymi formami. Výsledky kontroly sa pravidelne analyzovali na pedagogických a pracovných poradách. V priebehu roka bol zabezpečený aktuálny tok odborných a iných informácií. Pedagogická dokumentácia bola vedená v zmysle platnej legislatívy. Priestory školy, v ktorých sa uskutočňoval výchovno – vzdelávací a celkový pobyt detí bol vyhovujúci. Triedy boli vždy esteticky upravené a prispôsobené. Dodržiavala sa bezpečnosť a ochrana zdravia pri práci. V triedach sa viedli zošity o zdravotnom stave detí a o drobných úrazoch. Zástupkyňa školy viedla evidenciu o pracovných úrazoch v súlade s platnou legislatívou. Pracovný poriadok spolu s vnútorným poriadkom školy a PPŠ vytvárali efektívny prostriedok riadenia. Školský poriadok ako základný vnútorný predpis upravujúci organizáciu práce MŠ bol vypracovaný v zmysle vyhlášky o materskej škole v znení neskorších predpisov a Pracovný poriadok pre pedagogických a ostatných zamestnancov MŠ. Agenda o deťoch bola vedená v zmysle platnej legislatívy. Zodpovedne sa viedla administratíva záznamov z porád pedagogických, prevádzkových, MZ a pod.

Hospitačná činnosť obsahovala ciele hospitácií formulované smerom k učiteľkám i smerom k deťom. Z hľadiska činnosti detí bol vytvorený dostatočný priestor na sebarealizáciu a rozvoj každého dieťaťa a to predovšetkým uplatňovaním poznatkov a vlastných zážitkov a spontánnej formy učenia. Výchovno-vzdelávaciu prácu hodnotím vo všetkých ukazovateľoch ako kladnú. V plnej miere sa rešpektoval a prejavoval partnerský vzťah. Atmosféra v triedach a celková psycho - sociálna klíma bola na priaznivej úrovni. Prostredníctvom premyslenej, plánovanej činnosti využívaním vhodných foriem a metód práce škola zabezpečovala príkladnú úroveň rozvoja osobnosti každého dieťaťa. Celková efektívnosť výchovno – vzdelávacieho procesu vo vzťahu ku koncepcii a zameraniu školy, k dlhodobým cieľom ŠPZ a obsahu sa zabezpečovala predovšetkým cez konkrétnosť plánovaných úloh primeraných veku detí, vyváženosťou výchovných a vzdelávacích úloh.

V prevádzkovo – kontrolnej oblasti boli kontroly zamerané na dodržiavanie pracovného a vnútorného poriadku školy, dodržiavanie pracovnej doby a jej efektívnosť. Dodržiavanie pracovných náplní v pracovnom procese a bezpečnosť práce. Okrem iného boli kontroly zamerané na uskladňovanie a efektívne využívanie čistiacich prostriedkov, čistota a hygiena v priestoroch školy, v skladoch. V kuchyni sa kontrolovala čistota riadov, príprava jedál, stolovanie, príprava jedálnych lístkov, príprava pitného režimu pre detí a pod. Prevádzkoví zamestnanci sa v priebehu šk. r. 2013/2014 aktívne zúčastňovali všetkých aktivít, ktoré sa organizovali podľa PPŠ. Plánované ale aj námatkové kontroly ukázali, že všetci zamestnanci si svoju prácu na svojich úsekoch zodpovedne plnili. Výsledky z kontrol sú zápisnične zapísané v zošite prevádzkovo-pracovných kontrol.

1. **Zhodnotenie úrovne spolupráce MŠ – rodina**
* pravidelná účasť na schôdzkach rodičovského združenia
* problémy detí vo výchove riešené individuálnymi pohovormi
* spolupráca školy a rodiny pri organizovaní aktivít školy / Gaštankové popoludnie, Vianoce, Mikuláš, Deň matiek, Deň otcov, Deň detí a pod./
* príprava ochutnávok nátierok

**e) Údaje o počte zamestnancov**

**Počet zamestnancov**

|  |  |
| --- | --- |
| **Zamestnanci:** | **Počet:** |
| Pedagogickí zamestnanci | 7 |
| Prevádzkoví zamestnanci | 1 |
| Prevádzkoví zamestnanci ŠJ | 3 |
| Spolu  | 11 |

**f) Údaje o ďalšom vzdelaní pedagogických zamestnancov školy**

|  |  |
| --- | --- |
| **Typ ďalšieho vzdelávania pedagogických zamestnancov**  |  |
| Funkčné inovačné vzdelávanie | 1 |
| Adaptačné vzdelávanie  | 2 |

1. **Údaje o aktivitách a prezentácii školy na verejnosti**

23. október 2013 Gaštankové popoludnie

06. november 2013 Lampiónový sprievod

07. november 2013 Bábkové divadlo spod Spišského hradu - O kukulinkovi

11. decembra 2013 Pečenie medovníkov

08. december 2013 Vítanie Mikuláša na námestí Spišskej Soboty

17. december 2013 Vianočná akadémia v divadelnej sále Spišská Sobota

14. január 2014 rodičovské združenie so psychologičkou Mgr. Martinou Kovalčíkovou z

 CPPPaP

12. február 2014 Karneval

09. apríl 2014 kúzelník Jaríni

07. máj 2014 Deň matiek

09. máj 2014 Deň matiek v divadelnej sále Spišská Sobota

29. máj 2014 Športová olympiáda MŠ mesta Poprad

30. mája 2014 Divadelné predstavenie Pyšná princezná DK Poprad

04. - 05. jún 2014 MDD zábavné zariadenie Bublinnka

06. jún 2014 dopravná súťaž Bezpečne do školy

10. jún 2014 zdravotnícka súťaž Evička nám ochorela – Dýchaj čerstvý vzduch

12. jún 2014 Deň otcov - športové aktivity na školskom dvore

20. jún 2014 Hasiči na školskom dvore

24. jún 2014 Školská športová olympiáda

26. jún 2014 Rozlúčka predškolákov

október 2013 - marec 2014 výcvik v korčuľovaní pre staršie oddelenie

október 2013 – január 2014 plavecký výcvik pre staršie oddelenie

celý rok – Podtatranská knižnica v Spišskej Sobote staršie oddelenie

celý rok – kurz anglického jazyka Hellen Doron

celý rok – telocvičňa stredné oddelenie

celý rok – spoločné vyučovacie hodiny v prvom ročníku

**h) Nové vybavenie tried v MŠ**

Dve oddelenia materskej školy prešli kompletnou rekonštrukciou – elektrické rozvody, omietky, radiátory, žalúzie, podlahy, nákup nového školského nábytku. Do ďalšieho oddelenia bol zakúpený nový nábytok. Prebehla rekonštrukcia toalety pre zamestnancov a kúpelne. Vo výdajni školskej jedálne bol vybudovaný nový jedálenský výťah, čím sa zamedzilo ručnému vynášaniu stravy z kuchyne školskej jedálne do materskej školy. Boli na mieru vyrobené skrine k uskladneniu školských pomôcok.

**i) Hodnotenie spolupráce MŠ so ZŠ**

**September 2013**

* stretnutie učiteliek a vypracovanie plánu
* spoločné púšťanie šarkanov na školskom dvore

**Október 2013**

* spoločná hodina TV v telocvični – rôzne hry a súťaž

**November 2013**

* spoločná hodina matematiky – oboznámenie s číslom, číslicou a rôznymi matematickými príkladmi

**December 2013**

* Vianočná besiedka – spoločná akcia

**Január 2014**

* spoločná hodina SJ – vytlieskavanie a vytváranie slov

**Február 2014**

* spoločná hodina HV – vytvoriť radostnú atmosféru a nájsť spoločný repertoár

**Marec 2014**

* spoločná návšteva knižnice – marec mesiac knihy

**Apríl 2014**

* spoločná hodina PV – úprava okolia areálu ZŠ, zber odpadkov

**Máj 2014**

* spoločná príprava k sviatku Dňa matiek, vystúpenie v divadelnej sále Spišská Sobota pri tejto príležitosti

**Jún 2014**

- rozlúčka predškolákov

**j) Hodnotenie činnosti metodického združenia za školský rok 2013/2014**

Vedúcou MZ bola Mgr. Otília Šterbáková

Činnosť MZ bola zameraná na:

1. stanovenie celoživotných pravidiel pre deti
2. skvalitnenie pohybových aktivít detí
3. hodnotenie detí v triede počas dňa
4. pripravenosť detí na vstup do ZŠ
5. komunity

Kolegyne boli oboznámené s tým, ako systematicky a plánovane vytvárať pre deti príležitosti praktického poznávania celoživotných pravidiel a  zručnosti, vedeli predviesť deťom riešenia životných situácii, ktoré môžu v  budúcnosti použiť vo svojom živote. Všetky sa zhodli na tom, že komunita je veľmi dôležitá, udáva tón a náladu na všetky činnosti a  aktivity dňa. Pre vekovú skupinu deti 2 - 4 roky ponechať iba zručnosť života - priateľstvo. Učiteľky rozobrali podrobnejšie celoživotné pravidlá a zručnosti života, ktoré sú súčasťou nášho školského vzdelávacieho programu. Na poslednom stretnutí skonštatovali, ako im tieto pravidlá sú nápomocné pri vytváraní neohrozeného prostredia a atmosféry v triede a uviedli niekoľko príkladov,  ako ich používajú pri svojej práci. Veľmi pozitívne hodnotím prácu učiteliek v oblasti skvalitnenia pohybových aktivít pri rannom cvičení, použitie pohybových hier počas dňa aj medzi edukačnými aktivitami.

Deti mali veľkú radosť z  cvičenia v telocvični – (športový deň), učiteľky sa postarali o týždeň pohybu a zdravia, kde sa deti otužovali, bicyklovali, cvičili s hudbou a sami pripravovali zdravé šalátiky. Aby deti mali radosť z pohybu. Vymenili sme si skúsenosti pri hodnotení detí v  triedach počas dňa a  v čase edukačných aktivít. Učiteľky boli priebežne informované s pedagogickými aktualitami a zaujímavosťami v  oblasti školstva. V rámci diskusií sa preberali rôzne otázky týkajúce sa práce s  deťmi a všeobecné hodnotenie deti v triedach.

**Záver**

V pedagogickom procese budeme hľadať nové cesty a formy práce s deťmi, kde by sme uplatňovali samostatné a tvorivé práce detí tak, aby sme uspokojili ich individuálne potreby a budeme podporovať edukačné aktivity zamerané na pohyb a zdravie. V pedagogickom pôsobení sa budeme zameriavať na rozvoj hry ako dominantnej a najprirodzenejšej aktivity dieťaťa a na rozvoj individuálnych komunikačných schopností detí vo všetkých výchovno- vzdelávacích činnostiach. Budeme posilňovať citový vzťah k rodine, blízkym ľuďom, okoliu, naďalej budeme spolupracovať s rodičmi a prvým ročníkom ZŠ.

**Spracovala:** Alena Božoňová, zástupkyňa RŠ

**Správa o výchovno – vzdelávacej činnosti za školský rok 2013/2014 bola prerokovaná a schválená:**

* **na zasadnutí pedagogickej rady dňa: 19.09.2014**
* **na zasadnutí Rady školy dňa: 13.10.2014**

PaedDr. Adriana Oravcová Mgr. Soňa Kubovová

 riaditeľka školy predseda RŠ